آدانانین آلاداغ ائلچه‌سینده اؤزل بیر اؤیرنجی یوردوندا چیخان یانغیندا 11 قیز اؤیرنجی و 1 ائییتمن حیاتینی ایتیردی.
فاجعه‌ده، اکثریتی اؤیرنجی 22 نفر ده یارالاندی.
یانغین، اطفاعیه‌‌نین چابالاری نتیجه‌سینده سؤندورولورکن، حادثه یئرینه چوخ ساییدا آمبولانس و کؤمک قروپو سؤوق ائدیلدی.
جنازه‌لر، یاریلما عملیات‌لاری اوچون عدلی طب قورومونا قالدیریلدی.
آدانا والی‌سی محمود دمیرتاش، یانغی‌نین الکتریکدن چیخدیغینی تخمین ائتدیک‌لرینی سؤیله‌دی.
پرزیدنت رجب طیب اردوغان، آدانا والی‌سی دمیرتاشی تلفنلا آرا‌یاراق یانغین حاقیندا بیلگی آلدی.
یانغیندا جان ایتکین‌لری‌نین اولماسین‌دان درین اوزونتو دویدوغونو ایفاده ائدن اردوغان، حیات‌لارینی ایتیرنلره الله‌دان رحمت، یارا‌لانان اؤیرنجیلره ده عاجل شفا دیله‌دی.
باشباخان بینعلی ییلدیریم دا، ایلگیلی باخانلاردان و آدانا والی‌سیندن یانغینا باغلی معلومات آلدی.
باشباخان یاردیمچیسی ویسی قایناق، ایچ ایشلری باخانی سلیمان سویلو ایله عائله و سوسیال سیاست‌لر باخانی فاطما بتول سایان کایا دا فاجعه‌نین یاشاندیغی ائلچه‌یه گئده‌رک آراشدیرما‌لار آپاردی.
عائله و سوسیال سیاست‌لر باخانی کایا، دؤولتین بوتون ایمکان‌لاری ایله عائله‌لرین یانیندا اولدوغونو وورغولایا‌راق،
"ان کیچیک بیر لاقیدلیک وارسا سونونا قدر دقتله آراش‌دیریلا‌جاق. لاقیدلیگی اولان‌لار سونونا قدر جزاسینی چئکه‌جک" دئدی.
باشباخان کؤمکچی‌سی نومان قورتولموش، آوروپا بیرلیگی باخانی و باش‌مذاکره‌چی عمر چئلیک ایله خاریجی ایشلر باخانی مولوت چاووش‌اوغلو ایسه، یانغینا باغلی باش‌ساغ‌لیغی مئساژی یاییملادی.
3  قات‌لی یورددا، اطراف کندلرده یاشایان عائله‌لرین اورتا و سون اوخولدا تحصیل گؤرن 34 قیز اؤیرنجی قالیردی.
